Il “balcun tort” n’è betg in “barcun tort”!

Da Marga Annatina Secchi

Il balcun tort nun è en sasez ina “spezialitad” engiadinaisa, perquai ch’i dat er balcuns torts vi da bleras chasas burgaisas en las citads, il pli vegl en Grischun è a Cuira cun la data dal 1533. Quai ch’è però spezial vi dal balcun tort engiadinais, è ch’el sa chatta tar normalas chasas da pur, e quai è insatge che nun exista ni en Grischun central, ni en Surselva. Là èsi baingea derasà il pled, dentant cun in’autra significaziun: en sursilvan è in “barcun” quai ch’è en Engiadina in “üschöl”, ed en Surmeir manegia ins cun quai er ina nischa en il mir da chadafieu. Il balcun tort è derasà tar chasas da pur en tut l’Engiadina e la Val Müstair ed er en la part sura da la Val d’Alvra. I sa tracta pia da la prolungaziun vers la via dad in local da la chasa, il pli savens da la stiva, al plan terren, ubain da la stiva sura, a l’emprim plan e per il solit gist sur l’entrada. Mintgatant èn las fanestras dal balcun tort in pauet pli autas che tschellas dal medem plan, lura è er il funs dal balcun tort in stgalim pli aut ch’il funs da la stiva. Il balcun tort triangular cul tetg da crap è tipic per l’Engiadin’Ota e per la Val d’Alvra. El è relativamain pitschen, per nu sfradar giu memia la stiva (sutvart sanester). En Engiadina Bassa, suenter ils fieus dal 1622, han ins remplazzà la furma triangulara cun mo duas fanestras cun quella poligonala cun trais fanestras (sutvart dretg). Darar ves’ins balcuns torts cun dapli che trais fanestras.

Tut tenor la furma e la grondezza dal balcun tort furma l’interiur bunamain in pitschen local da per sai (giusum sanester) u el ha plitost la grondezza d'ina nischa (giusum dretg). Sch’il balcun tort ha trais fanestras èni lura bancs tatgads enturn ed enturn vi da la paraid. Ch’el saja grond u pitschen, il balcun tort è integrà uschia cun la chasa, ch’i resulta in enritgiment: endadens datti in pitschen spazi en pli e da dador è il balcun tort savens in object fitg decorativ, ed è uschia bunamain daventà il simbol da la chasa engiadinaisa. 

Il balcun tort è ina furma architectonica che renda il local pli grond e lascha en dapli glisch ch’ina solita fanestra. Ch’el è er in lieu ideal per controllar tgi e tge che passa sin via è vegni commentà en bleras poesias. Qua ina poesia da Peider Lansel, deditgada a Gian Mathis en “Collana d’ambras”:

“«Cha’l guarnischan geranium cotschen fö
o stiglias fluors da glatsch (cha cu ’l man aira
noss inviern disegnet) batt’ in quel lö
d’manvegl il prüm sulai, l’ultim la saira.

Daspö cha bain in vist’ el es plazà
schi vezz’ el cun humor e cuorturella
tot quai ch’aval, amunt, passa dvant chà
e schi sgrizia vi bügl üna sadella.

Lö preferi da’ls vegls es el pustüt,
ingio tschantads els guardan sün la via;
l’algordanza sper els, chi cun ün müt
gest als impraista la marella sia.

Poet, d’ün simel balcun tort eir tü
hast observà la vit’ engiadinaisa
nels raquints cha teis cor prüm’ ha vivü
cur pe’ls temps da plü bod tü pigliast
spraisa!”